Document ID: /fineweb-2-swissfilter-quality_10-filterrobots/filtered/01554.jsonl.gz/34

ХРИСТОС ВАСКРСЕ – ВАИСТИНУ ВАСКРСЕ!
Прослава Васкрса у Луцерну
Пред поноћ у суботу велики број верника са свећама у рукама, на челу са надлежним парохом оцем Драганом, изашао је у литијски опход око храма у Бухраину. И поред кише која је непрестано падала сви су се неизмерно радовали опходу око цркве и са хором певали ”Васкрсење Твоје Христе Спасе Анђели певају на небесима и нас на земљи удостој, чистим срцем да Те славимо”!
Пасхално славље свечаним и лепим појањем увеличао је хор Црквене општине. После литије пред вратима цркве отац Драган је отпочео Пасхално јутрење и отпевао васкршњи тропар а у наставку стихове Да воскреснет Бог на шта је хор одговарао певањем празничног тропара. У наставку је појан пасхални канон и стихире, а затим је отац Драган прочитао Васкршњу посланицу Патријарха српског.
Сутрадан ујутру отац Драган је служио Свету литургију. Светој Чаши су приступили скоро сви верници који су били присутни. На крају Литургије је прочитана Васкршња посланица Патријарха српског. Дељењем антидора и васкршњих јаја свештеник је искористио прилику да свакоме лично честита празник радосним поздравом Христос Васкрсе! Сви су, а нарочито деца којих је било доста, радосно одговарали Ваистину Васкрсе!
Владика Андреј у радној посети Црквеној општини Луцерн
Његово Преосвештенство Епископ аустријско-швајцарски Господин Андреј је у суботу, 27. фебруара 2016. године, посетио Црквену општину Луцерн и том приликом одржао радни састанак са члановима Црквеноопштинског управног одбора. Састанку је присуствовао и Архијерејски намесник за Швајцарску протојереј Станко Марковић.
Тема састанка је била куповина римокатоличког Црквеног центра Светог Јосифа у Перлену.
Пре почетка радног дела састанка сви присутни су обишли цркву, салу, парохијску кућу и имање од 40 ари које је римокатоличка црква понудила Црквеној општини Луцерн на продају.
После обиласка имања Епископ је са управним одбором и парохом луцернским о. Драганом прегледао предлог купопродајног уговора који је достављен Црквеној општини Луцерн на разматрање. Све тачке из уговора су детаљно прочитане и том приликом протумачене и продискутоване од стране свих учесника.
На крају састанка Епископ је похвалио досадашњи рад и труд управног одбора и пароха и начелно дао свој благослов и сагласност за куповину Црквеног центра, али је напоменуо да ће коначни благослов и одобрење за куповину дати Епархијски управни одбор Епархије аустријско-швајцарске на својој следећој седници.